ข้อบัญญัติองค์การบริหารส่วนตำบลนิลเพชร เรื่อง การลดหย่อนภาษีบำรุงท้องที่ พ.ศ. 2552

ข้อบัญญัติองค์การบริหารส่วนตำบลนิลเพชร
ข้อบัญญัติองค์การบริหารส่วนตำบลนิลเพชร
เรื่อง
การลดหย่อนภาษีบำรุงท้องที่
พ.ศ.
๒๕๕๒[๑]
 

อาศัยอำนาจตามความในมาตรา ๗๑
แห่งพระราชบัญญัติสภาตำบลและองค์การบริหารส่วนตำบล พ.ศ. ๒๕๓๗
ซึ่งแก้ไขเพิ่มเติมโดยพระราชบัญญัติสภาตำบลและองค์การบริหารส่วนตำบล (ฉบับที่ ๕)
พ.ศ. ๒๕๔๖ ประกอบกับมาตรา ๒๒ (๑) แห่งพระราชบัญญัติภาษีบำรุงท้องที่ พ.ศ. ๒๕๐๘
ซึ่งแก้ไขเพิ่มเติมโดยพระราชบัญญัติภาษีบำรุงท้องที่ (ฉบับที่ ๓) พ.ศ. ๒๕๔๓
อันเป็นกฎหมายที่มีบทบัญญัติบางประการเกี่ยวกับการจำกัดสิทธิและเสรีภาพของบุคคล
ซึ่งมาตรา ๒๙ ประกอบกับมาตรา ๓๓ มาตรา ๔๑ และมาตรา ๔๓
ของรัฐธรรมนูญแห่งราชอาณาจักรไทย บัญญัติให้กระทำได้โดยอาศัยอำนาจตามบทบัญญัติแห่งกฎหมาย
องค์การบริหารส่วนตำบลนิลเพชรโดยความเห็นชอบของสภาองค์การบริหารส่วนตำบลนิลเพชรและนายอำเภอบางเลน
จึงตราข้อบัญญัติไว้ ดังต่อไปนี้

ข้อ ๑ ข้อบัญญัตินี้เรียกว่า ข้อบัญญัติองค์การบริหารส่วนตำบลนิลเพชร
เรื่อง การลดหย่อนภาษีบำรุงท้องที่ พ.ศ. ๒๕๕๒

ข้อ ๒ ข้อบัญญัติองค์การบริหารส่วนตำบลนี้
ให้ใช้บังคับตั้งแต่วันที่ได้ประกาศไว้โดยเปิดเผย ณ
ที่ทำการองค์การบริหารส่วนตำบลนิลเพชร

ข้อ ๓ บุคคลธรรมดารายหนึ่งรายใด ซึ่งเป็นเจ้าของที่ดินแปลงเดียวหรือหลายแปลงใช้ที่ดินนั้นเป็นที่อยู่อาศัยของตน
เป็นที่เลี้ยงสัตว์ของตน หรือประกอบกสิกรรมของตนในเขตองค์การบริหารส่วนตำบลนิลเพชร
อำเภอบางเลน จังหวัดนครปฐม ให้ลดหย่อนไม่ต้องเสียภาษีบำรุงท้องที่เป็นจำนวนห้าไร่
การลดหย่อนไม่ต้องเสียภาษี
ตามวรรคหนึ่งที่เป็นเจ้าของที่ดินรายหนึ่งหรือหลายรายร่วมกันมีสิทธิได้รับลดหย่อนตามข้อบัญญัตินี้สำหรับที่ดินแปลงเดียวหรือหลายแปลงเพียงคราวเดียว
รวมมีเนื้อที่น้อยกว่าห้าไร่ได้รับการยกเว้นไม่ต้องเสียภาษีบำรุงท้องที่

ข้อ ๔ ในการประเมินภาษีบำรุงท้องที่ ให้เจ้าพนักงานประเมินคำนวณภาษีบำรุงท้องที่และแจ้งการประเมินภายในเดือนมกราคม
โดยปิดประกาศแจ้งการประเมินไว้ ณ ที่ทำการกำนันและที่ทำการผู้ใหญ่บ้าน
ในกรณีผู้มีหน้าที่เสียภาษีบำรุงท้องที่ได้รับแจ้งการประเมินภายหลังเดือนมกราคม
ให้ชำระภาษีบำรุงท้องที่ภายในสามสิบวัน นับแต่วันที่ได้รับแจ้งการประเมิน

ข้อ ๕ ผู้ใดฝ่าฝืนในข้อบัญญัตินี้
มีความผิดตามพระราชบัญญัติภาษีบำรุงท้องที่ พ.ศ. ๒๕๐๘ แก้ไขเพิ่มเติมถึง (ฉบับที่
๓) พ.ศ. ๒๕๔๓ และมีโทษปรับไม่เกินหนึ่งพันบาท

ข้อ ๖ ให้นายกองค์การบริหารส่วนตำบลนิลเพชรรักษาการตามข้อบัญญัตินี้
และให้มีอำนาจออกระเบียบ ประกาศ ข้อบังคับ
คำสั่งและแต่งตั้งเจ้าหน้าที่เพื่อปฏิบัติการตามข้อบัญญัตินี้


ประกาศ
ณ วันที่ ๑ กรกฎาคม พ.ศ. ๒๕๕๒
จรัณ
วงศ์วาร
นายกองค์การบริหารส่วนตำบลนิลเพชร
















ปริยานุช/ผู้จัดทำ
๑๓
กันยายน ๒๕๕๓

นันท์นภัสร์/ตรวจ
๑๓
กันยายน ๒๕๕๓

[๑]
ราชกิจจานุเบกษา เล่ม ๑๒๗/ตอนที่ ๑๓๕ ง/หน้า ๓๒๖/๒ กันยายน ๒๕๕๓